तलवाड़ा टाउनशिप | शुक्रवार रात लगातर हुई चार घंटे की बारिश ने एक बार फिर तलवाड़ा के मोहल्ला सांडपुर नंबर तीन में रहने वाले लोगों को मुसीबत में डाल दिया। लगातार चार घंटे हुई तेज बारिश के बाद जंगलों की ओर से आए पानी के साथ मलबा लोगों की दुकानों के शटर तोड़कर अंदर दाखिल हो गया। गत 26 जुलाई को आए पानी से मोहल्ला सांडपुर की 500 फीट इंटरलॉकिंग टायल की स्लैब में से 450 बह गई थी। शनिवार को हुई तेज बारिश से बाकी बची 50 फीट इंटरलॉकिंग टायल वाली गली भी आज तेज पानी में बह गई। सारी गली में पत्थर, कीचड़ वाला मलबा जमा हो गया है। मलबा बह कर तलवाड़ा-मुकेरियां रोड पर जमा होने से काफी देर तक ट्रैफिक बाधित रही।